10. schôdza NR SR - 1.deň - C. noc
Dátum: 2020-07-24
Poslanec: Tomáš, Erik (SMER - SD)
Druh vystúpenia: Vystúpenie v rozprave

10. Dobré ráno, kolegovia, kolegyne. Vážený pán premiér, predsedajúci, tak sme nejak odhadovali, že opozícia sa dostane k slovu poriadne až po 22.00 hod. večer, teda po dvanástich hodinách od začiatku tejto mimoriadnej schôdze. Napriek tomu, že opozícia ešte predvčerom, alebo včera deklarovala, že nebude obštruovať túto schôdzu, tak urobila všetko pre to, táto naša teda demokratická koalícia, pardon, koalícia, demokratická koalícia, ešte si stále neviem zvyknúť, že ste vo vláde. Ospravedlňujem sa. Takže napriek tomu, že táto demokratická koalícia tvrdila, že žiadne obštrukcie robiť nebude, tak táto demokratická koalícia vytlačila tú opozíciu až k polnočným hodinám, aby teda verejnosť vo veľmi obmedzenom režime mohla počúvať aj názor nás opozičníkov a hlavne pravdu, ktorú chceme pánovi premiérovi, ktorý už, jako vidím, opäť zbabelo niekde zmizol, povedať do očí. Keď bol Igor Matovič v opozícii, tak v prípade takýchto schôdzí, ak nebol premiér prítomný priamo v pléne, vykrikoval, vyskakoval tri metre a teraz sa správa úplne rovnako. Prečo to hovorím? Lebo táto schôdza nie je ani tak o diplomovke Igora Matoviča, ako je o pokrytectve a farizejstve, preto nechcem hovoriť o diplomovke Igora Matoviča, lebo je pravda a musím otvorene priznať bez mučenia, keď tento istý problém mal Andrej Danko, tak sme podržali nášho koaličného partnera a nehlasovali sme za jeho odvolanie. Viete, mám pocit, že o Igorovi Matovičovi by sa dalo hovoriť toho veľa, ale poviem jednu takú jeho líniu. Za desať rokov, si myslím, že Igor Matovič je takým chráneným živočíchom medzi politikmi. Jednoducho buď kvôli k tzv. údajnému väčšiemu dobru, alebo kvôli len takej typickej ľudovej zábave mu médiá a podstatná časť alebo pomerne veľká časť verejnosti tolerovala prakticky všeličo. Výsledkom tohto prístupu pomerne veľkej časti verejnosti, ale, bohužiaľ, aj časti médií je, že za premiéra máme človeka, za ktorého sa už hanbí v podstate celé Slovensko. Dovolím si tvrdiť aj to, že aj tí ľudia, ktorí si želali zmenu na Slovensku, si ju takto nepredstavovali, takto teda nie. A musím opäť otvorene priznať, že za to, že Igor Matovič je premiérom, môžu aj vlády, ktorých súčasťou bola naša bývalá strana, ale ktorej súčasťou sme boli, samozrejme, aj my, čiže nesieme za to zodpovednosť. V opozícii povaha a správanie Igora Matoviča až tak nevyrušovali ako teraz, keď nesie zodpovednosť za krajinu. Stačili štyri mesiace, len štyri mesiace, aby sa verejnosť presvedčila, že tu máme vládu klamárov, amatérov na čele so zlodejom. Nehovorím to ja, to robí Igor Matovič, že nazve hocikoho zlodejom bez toho, aby mal nejaké argumenty a dôkazy, ale Igor Matovič sám o sebe povedal, že je zlodej, no tak preto tu máme vládu na čele so zlodejom. Diplomová práca je len akýmsi symbolom neschopnosti a nekonečného pokrytectva Igora Matoviča. Jeho dvojtvárnosť je totiž známa už roky rokúce, ale ako som povedal, dlhodobo mu to bolo tolerované. Zastavím sa iba pri niektorých príkladoch, lebo je už naozaj pokročilá hodina alebo skorá ranná. Napríklad všetkých, všetkých, čo mali niečo dočinenia s Marianom Kočnerom, Igor Matovič dokázal poopľúvať kade-tade. Keď sa prevalilo, že on sa osobne stretával s Marianom Kočnerom, tak médiám a aj pomerne veľkej časti verejnosti stačilo jeho vysvetlenie, že vraj to bolo iba raz. A napriek tomu, že asi trikrát zmenil vysvetlenie obsahu toho rozhovoru, sa médiá napokon s tým zmierili, prižmúrili oči, tak Igor Matovič, lebo zábava, nechceme oňho prísť. Na Andreja Danka priamo v tomto pléne vytiahol plagát s nápisom On je ožratý, a pritom sa prevalilo, že sám Igor Matovič prespával opitý v parlamente pod kabátom, ale keď sa ho médiá opýtali, že teda nech sa k tomu vyjadrí, povedal, že dal si len pohár bieleho vína, a bolo vybavené. Bolo po kauze. Opäť využil ten svoj inštitút chráneného zvieratka medzi politikmi. Polícia a prokurátora, prokuratúra jasne zistili, že Igor Matovič ako podnikateľ skresľoval účtovníctvo tak, aby okradol štát na daniach. A tento skutok, tento reálny skutok si neodpykal len preto, lebo bol premlčaný. To je fakt. A viete, prečo je to fakt? Pretože on mal daňovému úradu aj polícii vysvetliť to umelé navyšovanie nákladov (reakcia z pléna) a on nepovedal, že to nerobil, on normálne, aj tuto v parlamente, tvrdil, že na tej svojej Fabii dokázal ročne najazdiť 220-tisíc kilometrov, teda 600 km denne. Zasmiali sa profesionálni vodiči, kamionisti, taxikári, Michal Schumacher sa na chvíľu prebral z kómy, ale médiá sa s tým nejak tak zmierili, lebo však je to Igor Matovič, a veď nech je sranda. Opäť lacno, opäť lacno sa z tohto zovretia dostal. Médiám ukázal na babičkinej povale účtovníctvo. Im to stačilo. Už nepátrali po tom, že tam chýbajú roky 2002 a 2004, teda tie inkriminované. Už veľký dôraz nedávali na to, že kľúčový svedok, biely kôň pán Vandák vypovedal proti svojmu bývalému šéfovi, že na neho pred daňovou kontrolou previedol svoju firmu. Tento kľúčový svedok išiel na detektor lži u toho istého odborníka, u ktorého bol niekedy pán Matovič, prešiel tým detektorom lži a vyzval pána Matoviča, nech ide aj on. Pán Matovič nešiel, ale nič sa nedialo. No až prišla táto diplomovka. Ja hovorím, nechcem o tej diplomovke hovoriť, lebo sme sa nejakým spôsobom zachovali aj pri Andrejovi Dankovi. No ale povedzte mu, už som to tu dnes popoludní povedal, čo to je za človeka, čo to je za charakter, ktorý vie, že odkopírujú, ukradne celú diplomovú prácu, a napriek tomu, a napriek tomu útočí ako taký blázon na Andreja Danka a odvoláva ho v parlamente. Čo je to za človeka, ktorý vie, že ukradol celú diplomovú prácu a napriek tomu povie, že na mieste Borisa Kollára by odišiel z funkcie, ale on sám pri rovnakom probléme povie, že neodstúpi? Čiže musím si opäť pomôcť citátom Borisa Kollára, lebo ja teda v politike argumentujem, niekedy aj tvrdo, ale nikdy nie som osobný ako moji kolegovia, čo predviedli dnes... (Reakcie z pléna.) Nie, nájdite, nájdite jednu osobnú poznámku! (Reakcie z pléna a potlesk.) Dobre, ukľudnite sa, pán Baránik! Ak nájdete, ak nájdete jednu moju osobnú poznámku, ak nájdete jednu... (Reakcie z pléna.) No. Takže ak nájdete jednu moju osobnú poznámku... (Reakcie z pléna.) Nekričte, prosím vás... (Neutíchajúci ruch v sále a prerušenie vystúpenia predsedajúcim.) Laurenčík, Milan, podpredseda NR SR 11. Prosím, kľud v sále. Tomáš, Erik, poslanec NR SR 12. Nechajte ma dokončiť. Ste sa zbláznili alebo čo? Ak... (Ruch v sále.) A k nej... (Neutíchajúci ruch v sále a zaznievanie gongu.) Ak nájdete jednu moju osobnú poznámku k niektorému z vás, osobnú, urážlivú, vulgárnu poznámku, tak vám venujem džem. Dobre? Dám vám ten lekvár na polici. (Reakcie z pléna, neutíchajúci ruch v sále a prerušenie vystúpenia predsedajúcim.) Laurenčík, Milan, podpredseda NR SR 13. Páni poslanci, prosím vás, ukľudnite sa! Tomáš, Erik, poslanec NR SR 14. Takže citujúc Borisa Kollára: „Niečo tak odporné, farizejské ako Igor Matovič som v politike nestretol. To musím povedať.“ Veď citujem Borisa Kollára. Citujem Borisa Kollára. No pani Lucia Ďuriš Nicholsonová po kauze diplomovky pána Kollára povedala, že koalícia sa po tejto kauze delí na bezcharakterných a charakterných, respektíve, aby som presne citoval, na bezcharakterných a tých druhých. Tak po tejto kauze, po tom, čo tu, dámy a páni, predvádzate, mám pocit, že už ste taký jeden celok, pretože kollárovci už nevyspyt..., nevystupujú radšej vôbec, tomu rozumiem. Však tam bol rovnaký problém. ZA ĽUDÍ - ja nevidím, teda že by pán Šeliga mával nejaké tvrdé vyjadrenia ako v prípade Borisa Kollára. Dokonca povedal pán Šeliga, že ak si má teda vybrať medzi pánom Matovičom a predchádzajúcou vládou, no tak si vyberá pána Matoviča. To znamená pán Šeliga, bývalý predstaviteľ organizácie Za slušné Slovensko, národu povedal, že si radšej vyberá zlodeja. Toto povedal pán Šeliga. Nevšimol som si, že by on alebo pani Farská organizovali nejaké študentské protesty v uliciach, že je to teda veľmi neslušné, čo sa tu deje. Nič. Ale s útrpným výrazom tváre behá od mikrofónu k mikrofónu a hovorí, aká je to hanba, ale neurobí nič. Dokonca dnes ani neprišli už do pléna, poskrývali sa, stiahli chvosty, ako povedal pán Matovič. No a tuto SaS-ka, ktorá tu tak na mňa vykrikuje, samozrejme, ešte v prípade pána Kollára veľmi principiálna ako vždy, ale po tom, čo sa prevalilo, že pán minister školstva Gröhling musel skryť a stiahnuť svoju diplomovku, lebo bola určite v poriadku (reakcie z pléna), nekričte na mňa, lebo bola určite v poriadku (ruch v sále zaznievanie gongu), tak tiež, tak tiež už je všetko OK. V prípade pána Kollára výzva na odstúpenie. V prípade pána Matoviča nie. Čiže ako som povedal, táto mimoriadna schôdza je o pokrytectve a farizejstve vás všetkých. Pripomenuli sme vám všetky vaše výroky, ktoré ste hovorili v prípade pána Danka, ale v prípade pána Matoviča len kvôli tomu, aby ste udržali teplé miestečká, pretože, samozrejme, ten plat je zaujímavý, že, tak budete tuto standing ovation robiť a tlieskať si pri každej jednej príležitosti. A chcem vás teda poprosiť, veď reagovať môžte akokoľvek, ja to privítam, ale skúsme jednu, taký test, že skúste aspoň raz na konci tohto dňa pri vašich reakciách sa venovať podstate veci. To znamená pokrytectvu a lajdáckosti pána Matoviča a vynechajte tie disciplíny, lebo Fico, lebo Pellegrini, lebo Tomáš, lebo hlavný hygienik, lebo medveď. Skúste tak ako obísť tie disciplíny a vyjadriť sa aspoň raz k podstate veci a povedať niečo alebo sa vyjadriť k niečomu, kvôli čomu tu sme. Ďakujem pekne.